Pimeys teki viiden tähden biisin – miksi se ei soi radiossa? – Stop, Shake, Honey, Go
Pimeys teki viiden tähden biisin – miksi se ei soi radiossa?
Pimeys on kuulunut Stop, Shake, Honey Gon suosikkiyhtyeisiin jo neljän ja puolen vuoden ajan. Kauniita melodioita, tarttuvia kertsejä, taitavaa soittoa ja koskettavia sanoituksia luonut bändi on onnistunut väistelemään yhdentekevyyttä tavalla, joka on erittäin harvinaista, varsinkin suomenkielisen poprokin puolella.
Perjantaina Pimeys julkaisi uuden biisin vuoden 2017 alkupuolella ilmestyvältä kolmannelta albumiltaan. Ollaan hiljaa on kuin In The Air Tonightin ja Hetken tie on kevyen rakkauslapsi: maltillinen, kärsivällinen, kaunis mutta salaperäinen. Se kohta, jossa bändi iskeytyy biisiin kiinni ja nostaa sen majesteettiseen liitoon, on yksittäisenä hetkenä vuoden vakuuttavimpia.
Upea kappale kerta kaikkiaan. Mutta miksi siitä ei tule radiohittiä?
Koska Pimeyden soundi on luonnollinen, orgaaninen ja paljas. Liian todellinen. Niin kuin viikko sitten kirjoitin, jos haluaa megasuosiota, on hallittava joko superkaupallinen iskelmäpoppisoundi tai superkaupallinen Spotify top50 -soundi. Tai tehtävä bileräppiä. Siihen täytyy laittaa jotain Schweppesii.
Koska Ollaan hiljaa on liian raukea radioon. Ei ole sattumaa, että Suomen kuunnelluimmat radiohitit ovat Juha Tapion Jotain niin oikeaa, Vesalan Tequila, Apulannan Valot pimeyksien reunoilla ja Kaija Koon Siniset tikkaat. Niissä on melankoliaa ja toivoa, mollia ja groovea. Tasaista soundia ja tarpeeksi energiaa. Niihin pääsee heti sisään, kun Ollaan hiljaa on biisi, joka vaatii kuuntelua.
Koska biisissä on kasvava sovitus. Se on radiota kuuntelevalle kansalle hankala muoto sulatettavaksi.
Koska se on yli 5 minuuttia pitkä.
Koska sen sanoitus vaatii tulkintaa. Kasvot maalauksessa uuden muodon saa / en enää niitä tunnistakaan tai Meidän asunnosta lamput on palaneet / ei haittaa, koska päivä pitenee käy suurelle yleisölle liian vaikeaksi ymmärtää.
Koska sen kertosäe on liian hauras…
…ja lähtee soimaan vasta kohdassa 1 min 10 sek.
Koska siinä on tunnelmallisia välisoittoja.
Radiossa soi hyviä biisejä, mutta ne on tarkoitettu arjen taustalle. Niin kuin Frendit tai Salkkarit.
Ollaan hiljaa on enemmän, ja siksi suosiossa mitattuna vähemmän.
Kategoriassa Suomi, SuomipopAvainsanat: Pimeys, RadioJätä kommentti
← The Jesus and Mary Chain teki comebackin ja nyt ilmassa leijuu pettymyksen ”meh”
Miksi Spotify pitää suomiräppiä huumorimusiikkina? →